**Zápisnica**

**zo zasadnutia Obecného zastupiteľstva**

**konaného dňa 18. apríla 2012**

Zasadnutie otvorila a prítomných privítala p. starostka.

Navrhla program rokovania:

1./ Voľba návrhovej komisie, určenie zapisovateľky a overovateľov zápisnice

2./ Kontrola plnenia Uznesení OZ zo dňa 21.03.2012

3./ Zásady hospodárenia a nakladania s majetkom Obce Liptovská Porúbka

4./ Zásady hospodárenia s finančnými prostriedkami Obce Liptovská Porúbka

5./ Žiadosť SČK – Územný spolok LIPTOV o finančný príspevok

6./ Informácia o podaných žiadostiach o poskytnutie dotácií

7./ Program podujatí Porúbčanský pltník a Výstup na Slemä

8./ Rôzne

9./ Diskusia

10./ Návrh UZNESENÍ OZ zo dňa 18.04.2012

11./ Záver

Poslanci OZ navrhnutý program jednohlasne schválili.

1./ P. starostka určila:

\* overovateľov zápisnice: p. Lýdia Rúfusová, p. Vlastimil Podsedník

\* návrhovú komisiu v zložení: p. Ladislav Hutka, Ing. Dušan Haluška, p. Jozef Bartoš

\* zapisovateľku: p. Janu Kočtúchovú

Poslanci OZ členov návrhovej komisie, ako aj overovateľov zápisnice schválili jednohlasne.

2./ p. starostka prečítala jednotlivé body Uznesení OZ zo dňa 21.03.2012 a informovala poslancov:

Uzn. 17/2012 – Dodatok č. 1 k nájomnej zmluve zo dňa 07.12.2007 bol zástupcami UPS podpísaný, tento mesiac pôjde 1. splátka za prenájom pozemku vo výške 250,- €.

3./ Pani starostka oboznámila poslancov OZ s jednotlivými článkami Zásad hospodárenia a nakladania s majetkom obce, ktoré vypracovala hlavná kontrolórka.

Zároveň upozornila, že dňom účinnosti nových zásad hospodárenia strácajú platnosť Zásady hospodárenia a nakladania s majetkom obce zo dňa 27.10.2010.

Poslanci OZ nové Zásady hospodárenia a nakladania s majetkom obce schválili jednomyseľne.

4./ Pani starostka ďalej prečítala poslancom OZ Zásady hospodárenia s finančnými prostriedkami obce, ktoré vypracovala hl. kontrolórka v zmysle zákona.

Po vyjadrení sa hlavnej kontrolórky , poslanci OZ navrhli zmeny v niektorých častiach nových zásad hospodárenia s finančnými prostriedkami obce.

p. Rúfusová – navrhujem navýšiť limit do výšky 1,000 €, v rozsahu ktorého môže starostka schvaľovať zmeny rozpočtu bez zasadnutia poslancov OZ.

Ing. Vlček – nedávno sme tento limit schválili uznesením na výšku 1.000,- €, mali by sme pri tom zotrvať.

Poslanci OZ Zásady hospodárenia s finančnými prostriedkami obce aj s navrhovanými zmenami, schválili jednohlasne.

5./ Na minulom zasadnutí boli poslanci OZ oboznámení so žiadosťou SČK - DSS v Liptovskom Hrádku o poskytnutie finančného príspevku na pokrytie svojich výdavkov. Nakoľko žiadosť nebola kompletná, jej prerokovanie bolo presunuté do dnešného zasadnutiaOZ.   
p. starostka – táto žiadosť bola doplnená. V zariadení máme umiestnené aj dve občanky z Liptovskej Porúbky, je na poslancoch, aby sa k žiadosti vyjadrili a navrhli výšku dotácie

hl. kontrolórka – môžeme schváliť dotáciu, ak nájdeme prostriedky v rozpočte obce, ale je to aj morálna povinnosť obce.

Poslanci OZ schválili jednomyseľne poskytnutie dotácie SČK – Územný spolok LIPTOV, na pokrytie výdavkov DSS Liptovský Hrádok, vo výške 50,- €.

6./ Na minulom OZ boli poslanci OZ informovaní o výzvach na podanie žiadostí o dotácie pre obec. Vzhľadom k tomu, že poslanci schválili spolufinancovanie na jednotlivých projektoch, zaslali sme v zmysle výzvy Ministerstva financií žiadosť o poskytnutie dotácie na  opravu sociálneho zariadenia MŠ v maximálnej výške 13.500 €, kde spolufinancovanie by pri tejto výške dotácie predstavovalo sumu 1.500,- €.

Rovnako bola podaná aj žiadosť o dotáciu v rámci projektu realizovaného na základe výzvy z Úradu vlády, sekcia ľudských práv a rovnakého zaobchádzania vo výške 8.050,- €, kde spolufinancovanie bude predstavovať sumu 450,- €.

Ďalej pani starostka informovala poslancov o schválení dotácie pre OHZ vo výške 2.100,- €. Po dohode s veliteľom OHZ a predsedom hasičského zboru zakúpime materiálne vybavenie pre našich hasičov.

7./ Vzhľadom na to, že sa blížia termíny podujatí Porúbčanský pltník a Výstup na Slemä, je potrebné dohodnúť program týchto akcií.

Čo sa týka akcie Porúbčanský pltník, poslanci OZ predniesli rôzne návrhy ohľadom zabezpečenia občerstvenia po ukončení oficiálnej časti a odovzdania účastníckych listov. Vzhľadom na nejednotnosť názorov, poslanci navrhli zvolať stretnutie s prevádzkovateľmi pohostinstiev – na deň 25.04.2012 o 16.00 hodine, aby sa dohodli na spôsobe a  možnostiach zabezpečenia občerstvenia na plánovaných podujatiach Porúbčanský pltník a Výstup na Slemä.

Ohľadom kultúrnej akcie Výstup na Slemä je potrebné navrhnúť kapely, aby sme ich mohli v dostatočnom časovom predstihu osloviť.

Poslanci OZ schválili predbežne osloviť kapely Mince vo fontáne, Daily a Leona.

Ing. Vlček – v rámci programu by sme mohli dať priestor aj pre našich ľudí

p. starostka – v prvom rade treba zajednať kapely a potom sa môže kultúrna komisia vyjadriť, či prispeje nejakým ďalším programom.

8./ V bode „rôzne“:

- p. starostka informovala poslancov OZ o kontrole odstránenia vytknutých nedostatkov zo dňa 07.01.2012 v MŠ ŠJ Liptovská Porúbka. Pracovníčky z RÚVZ skonštatovali, že všetky nedostatky boli odstránené, za čo sme boli aj pochválení..

9./ V „diskusii“ vystúpili:

p. Hutka – chcel by som informovať, že Urbárske pozemkové spoločenstvo Liptovská Porúbka nám schválilo sumu 1000,- € , ktorú použijeme na repasáciu hasičského vozidla.

p. Bartoš – dostal som podnet od občanov, že kanalizácia pri bývalej NERE je v dezolátnom stave, mohla by ich obec ohľadom toho osloviť?  
starostka – ďakujeme za informovanie, upovedomíme Neru aj povodie Váhu

hl. kontrolórka – dnes som nepredložila správu o vykonávanej kontrole, ale pracujem na nej. Začala som mimoriadnu kontrolu financovania v MŠ. Dnes som ju ukončila, na budúcom OZ predložím správu o kontrole. Priebežne Vás budeme informovať aj o ďalších skutočnostiach, ktoré momentálne na OcÚ riešime. Ďakujem Urbárskemu pozemkovému spoločenstvu LP za ústretovosť pri dodatku k nájomnej zmluve a  dohode o podmienkach splácania, ako aj výške mesačných splátok.

p. starostka – tento mesiac sme dostali platbu z PPA , nabehla nám DPH vo výške 51.242,- €. Dlh nám zostal ešte vo výške 18.187,20 €, ktorý nám banka rozrátala na maximálne obdobie, aké sa dalo – na 3 roky, čiže na 36 splátok mesačne vo výške 505,20 €.

p. starostka – rovnako sme boli upozornení, že máme dlh na municipálnom úvere vo výške viac ako 47.000,- €, ktorý sa doteraz nesplácal. Nakoľko sa menil vlastník Prima banky, bolo nám oznámené, že budeme v najbližšej dobe vyzvaní na pravidelné mesačné splácanie. Budeme sa snažiť opäť dohodnúť na rozrátanie splátok na maximálnu dĺžku rokov.

p. starostka – na minulom OZ avizovala Dr. Šúleková, že sme mali vyhradených v rozpočte 500,- € na nákup nábytku pre materskú školu. Nakoľko p. Šúleková nedoručila cenovú ponuku, uskutočnili sme prieskum trhu a objednali sme nábytok za najvýhodnejšiu ponúkanú cenu. Nábytok nám v priebehu zajtrajška aj dovezú.

p. Rúfusová – v pondelok bol výbor Jednoty dôchodcov, bol dotaz na kultúrnu komisiu, či sa ide organizovať Deň matiek. Nehovorila Dr. Šúleková o nejakých návrhoch?

p. starostka – p. predsedkyňa kultúrnej komisie navrhla zorganizovať autobusový zájazd na divadelné predstavenie v Žiline, s tým že obec by financovala zájazd.

Z finančných dôvodov je táto možnosť nerealizovateľná.

p. Rúfusová – čo je s domom smútku? Nemohla by sa spraviť zbierka medzi občanmi? Ako to bude s kosením a zberom trávy tento rok?

p. starostka – ohľadom domu smútku – máme nezaplatenú faktúru vo výške viac ako 17.000,- € za doteraz vykonané práce a chýba nám ešte ďalších cca 23.000,- € na dokončenie. Z vlastných finančných zdrojov nie je možné stavbu dokončiť.

Čo sa týka kosenia, kosia sa verejné priestranstvá, cintorín a okolie nájomných bytoviek. Ďalej sa môže poskytovať služba občanom, ktorí o ňu požiadajú, kosenie za poplatok. Do budúceho OZ treba porozmýšlať o zbere biologicky rozložiteľného odpadu, či a v akých periodicitách sa bude uskutočňovať zber

p. Hutka – občania by si mali zriadiť vlastné kompostoviská. Obec má dosť takéhoto odpadu z verejného priestranstva, ktorý má na starosti

p. Čajnák – ako je to s domom vo Veľkom Lome?

p. starostka – vyhotovenie znaleckého posudku na dom je objednané, ZP nám ešte nebol doručený

p. Čajnák – ohľadom upratovačky bol minule návrh na výpomoc v kuchyni MŠ ŠJ, už sa v tejto veci urobili nejaké kroky?

p. starostka – na odporučenie hlavnej kontrolórky sa budú upravovať úväzkyupratovačkám ako aj celkový počet zamestnancov

10./ Predseda návrhovej komisie, Ing. Dušan Haluška, prečítal Návrh uznesení č. 24- 30/2012, ktoré poslanci jednomyseľne schválili.

Za uznesenie hlasovali: p. Ľuboš Čajnák, p. Lýdia Rúfusová, Ing. Dušan Haluška,   
p. Vlastimil Podsedník, Ing. Milan Vlček, p. Jozef Bartoš,   
p. Ladislav Hutka

Proti uzneseniu hlasovali: 0

Zdržali sa hlasovania: 0

Neprítomný/í: PaedDr. Janka Šúleková, Mgr. Alica Fajmonová

Zasadnutie ukončila a poďakovala prítomným za účasť p. starostka.